CELEX: 32014D0056
Language: hu
Date: 2014-01-28 00:00:00
Title: 2014/56/EU: A Tanács határozata ( 2014. január 28. ) a Horvátországban fennálló túlzott hiányról

6.2.2014   
            
            
               HU
            
            
               Az Európai Unió Hivatalos Lapja
            
            
               L 36/13
            
         
      A TANÁCS HATÁROZATA
   
   (2014. január 28.)
   a Horvátországban fennálló túlzott hiányról
   (2014/56/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (6) bekezdésére,
   tekintettel az Európai Bizottság javaslatára,
   tekintettel a Horvátország által tett észrevételekre,
   mivel:
   
               (1)
            
            
               Az Európai Unió működéséről szóló szerződés (EUMSZ) 126. cikke szerint a tagállamoknak kerülniük kell a túlzott költségvetési hiányt.
            
         
               (2)
            
            
               A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.
            
         
               (3)
            
            
               Az EUMSZ 126. cikke szerinti túlzott hiány esetén követendő eljárás, amelyet a Stabilitási és Növekedési Paktum részeként az 1467/97/EK tanácsi rendelet (1) részletez, előírja, hogy a túlzott hiány fennállását tanácsi határozatban kell megállapítani. Az Európai Unióról szóló szerződéshez és a EUMSZ-hez csatolt, a túlzott hiány esetén követendő eljárásról szóló (12.) jegyzőkönyv további rendelkezéseket állapít meg a túlzott hiány esetén követendő eljárás végrehajtásához. A 479/2009/EK tanácsi rendelet (2) megállapítja a rendelkezések alkalmazására vonatkozó részletes szabályokat és meghatározásokat.
            
         
               (4)
            
            
               Az EUMSZ 126. cikkének (5) bekezdése értelmében, ha a Bizottság úgy ítéli meg, hogy egy tagállamban túlzott hiány áll fenn vagy következhet be, erről véleményt küld az érintett tagállamnak, amelyről tájékoztatja a Tanácsot.
            
         
               (5)
            
            
               Az EUMSZ 126. cikkének (3) bekezdése szerinti jelentése, valamint a Gazdasági és Pénzügyi Bizottság véleménye értelmében, a Bizottság az EUMSZ 126. cikkének (4) bekezdésével összhangban megállapította, hogy Horvátországban túlzott hiány áll fenn. Ezért a Bizottság 2013. december 10-én erről véleményt küldött Horvátországnak, amelyről tájékoztatta a Tanácsot (3).
            
         
               (6)
            
            
               Az EUMSZ 126. cikkének (6) bekezdése szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott hiány. Horvátország esetében ez az általános értékelés a következő megállapításokat eredményezi.
            
         
               (7)
            
            
               A 2013. évi költségvetés felülvizsgálata és a horvát kormány által 2013. november 14-én elfogadott és ugyanazon a napon a horvát parlament részére továbbított 2014. évi költségvetési tervezet (4) szerint a horvát hatóságok 2013-ban – a 2012. évi 5 % után – a GDP 5,5 %-ának megfelelő államháztartási hiánnyal számolnak, és várakozásaik szerint ez a ráta 2014-ben változatlan marad és csak fokozatosan indul csökkenésnek 2015-ben és 2016-ban. A Bizottság szolgálatainak 2013. november 5-én közzétett 2013. őszi előrejelzése szerint az államháztartási hiány már 2013-ban jelentős mértékben meghaladja a Szerződésben a GDP 3 %-ában megállapított referenciaértéket, és kiegyenlítő intézkedések nélkül a 2013 és 2015 közötti időszakban a GDP 6 %-a fölé fog emelkedni. Ahogy az az EUMSZ 126. cikkének (3) bekezdése alapján készített bizottsági jelentésben is szerepel, a tervezett és előre jelzett hiányadatok túllépik a Szerződésben meghatározott referenciaértéket, és ahhoz nem maradnak közel. A referenciaérték túllépése a Stabilitási és Növekedési Paktum értelmében kivételesnek tekinthető; mindenekelőtt részben a Stabilitási és Növekedési Paktum feltételeinek megfelelő jelentős mértékű gazdasági visszaesés eredménye. A becslések szerint a gazdasági tevékenység a 2008-as csúcsot követően majdnem 12 %-kal esett vissza. A reál GDP 2013 során előreláthatólag tovább csökken, míg 2014-ben csekély mértékű javulása várható. A potenciális kibocsátásnövekedés a bizottsági szolgálatok által a közösen megállapított módszertannak megfelelően készített becslés szerint 2009-ben stagnált, 2010-ben pedig negatív irányt vett és azóta is negatív tartományban maradt. A 2009 óta negatív számított kibocsátási rés az előrejelzés időszakában várhatóan fokozatosan szűkülni fog és 2015-ig negatív marad, ami megerősíti a recesszió mélységét és kiterjedését. Azonban a Stabilitási és Növekedési Paktum értelmében a referenciaérték tervezett túllépése nem tekinthető átmenetinek. A horvát hatóságok előrejelzései és a Bizottság szolgálatainak 2013. őszi előrejelzése alapján az államháztartási hiány 2014-ben és 2015-ben is jelentősen a referenciaérték felett fog maradni. Ezért az EUMSZ hiányra vonatkozó kritériuma nem teljesül.
            
         
               (8)
            
            
               A 2014. évi költségvetési tervezetben foglaltak alapján a kormány szerint az államadósság a 2013. évi 58,1 %-ról 2014-ben 62 %-ra, majd 2015-ben 64,1 %-ra és 2016-ban 64,7 %-ra emelkedik. Ezek az adatok némileg magasabbak a Horvátországra vonatkozó 2013. szeptemberi gazdaság- és költségvetés-politikai iránymutatásokban szereplőknél, amelyek értelmében a kormány az államadósság-rátát 2013-ban 56,6 %-ra, 2014-ben 60,6 %-ra, 2015-ben 63,4 %-ra, 2016-ban pedig 65,3 %-ra jelzi előre. A Bizottság szolgálatainak 2013. őszi előrejelzésében az államadósság-ráta 2013-ban 59,7 %. Változatlan politikák mellett az adósságráta 2014-ben várhatóan 60 % fölé emelkedik, tehát túllépi a Szerződésben a GDP 60 %-ában meghatározott referenciaértéket. A jelenleg rendelkezésre álló információk alapján a 2013. novemberi, dollárban denominált kötvénykibocsátás révén már 2013 végére a 60 %-os küszöb fölé emelkedne az államadósság aránya. Az 1467/97/EK rendelet 2. cikke (1a) bekezdésének megfelelően az adósságkritérium szerinti követelmény abban az esetben is teljesültnek minősül, ha a Bizottság költségvetési előrejelzései azt mutatják, hogy a referenciaértéktől való eltérés az előírt mértékben csökkenni fog abban a hároméves időszakban, amely felöleli a legutolsó olyan évet követő két évet, amelyre vonatkozóan rendelkezésre állnak adatok. A horvát hatóságok és a Bizottság szolgálatainak előrejelzései szerint az államadósság-ráta a folyamatosan magas hiányszint és a gyenge gazdasági tevékenység következtében növekvő tendenciát mutat, és az előrejelzés időszakában ez várhatóan nem változik. Ezért nem teljesül az EUMSZ-ben szereplő adósságra vonatkozó referenciaérték és az adósságra vonatkozó kritérium.
            
         
               (9)
            
            
               Az EUMSZ rendelkezéseivel összhangban a Bizottság az EUMSZ 126. cikke (3) bekezdése alapján készített jelentésében elemezte az „érdemleges tényezőket” is. Amint azt az 1467/97/EK rendelet 2. cikkének (4) bekezdése rögzíti, a referenciaértéknél magasabb adósságrátájú ország esetében a hiánykritériumnak való megfelelés értékelésekor ezek a tényezők a határozathoz vezető lépések során akkor vehetők figyelembe, ha az államháztartási hiány közel van a referenciaértékhez, és ha a referenciaérték túllépése átmeneti jellegű – Horvátország esetében nem ez a helyzet. A Bizottság a hiánykritériumnak való megfelelés értékelésekor figyelembe vette az érdemleges tényezőket, mindenekelőtt a kedvezőtlen külső feltételekkel súlyosbított mély és elhúzódó recessziót. A releváns tényezők azonban nem változtatnak azon a következtetésen, miszerint az EUMSZ adósságra vonatkozó kritériuma nem teljesül,
            
         ELFOGADTA EZT A HATÁROZATOT:
   1. cikk
   Az általános értékelésből az a következtetés vonható le, hogy Horvátországban túlzott hiány áll fenn.
   2. cikk
   Ennek a határozatnak a Horvát Köztársaság a címzettje.
   
      Kelt Brüsszelben, 2014. január 28-án.
      
         
            a Tanács részéről
         
         
            az elnök
         
         G. STOURNARAS
         
      
   
   
      (1)  A Tanács 1467/97/EK rendelete (1997. július 7.) a túlzott hiány esetén követendő eljárás végrehajtásának felgyorsításáról és pontosításáról (HL L 209., 1997.8.2., 6. o.).
   
      (2)  A Tanács 479/2009/EK rendelete (2009. május 25.) az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról (HL L 145., 2009.6.10., 1. o.).
   
      (3)  A Horvátországra vonatkozó, a túlzott hiány esetén követendő eljáráshoz kapcsolódó dokumentumok a következő weboldalon találhatóak: http://ec.europa.eu/economy_finance/economic_governance/sgp/deficit/countries/croatia_en.htm
   
      (4)  A költségvetési tervezet nem az ESA 95 szerinti módszertan (ESA 95) alapján készül. Az ESA 95 szerint a 2009 és 2012 közötti időszakra becsült hiányadatok 1,5–3,3 százalékponttal meghaladják a tagállami módszertan alapján bejelentett értékeket. A különbségek főként abból adódnak, hogy az ESA 95 szerinti hiányadatok magukban foglalnak egyes garanciakifizetéseket, adósságátvállalásokat és a nyugdíjasok részére teljesített tartozás-visszafizetést is.